Falck har svært ved at følge med interessen for at blive corona-testet, selv om der lige er ansat 50 personer til opgaven alene i Nordjylland.

Jeg ved ikke om, det er et udtryk for succes, men det er i hvert fald et udtryk for, at der er behov. Sådan siger Kjeld Brogaard, der er regionsdirektør hos Falck i Nordjylland, da der mandag er mellem to og tre timers ventetid på at komme ind og blive testet på Falcks klinik i Nørresundby. Status på testcentret er, at der i weekenden er blevet testet omkring 1000 nordjyder hos Falck - og af dem er 26 blevet testet positiv for corona. - Det er folk, der ikke havde symptomer på coronavirus, så det er godt, at vi nu har fået brudt en række smittekæder, siger Kjeld Brogaard. Tilbuddet om at blive hurtigtestet hos Falck blev en realitet fredag, da regeringen og regionerne indgik en aftale med Falck om at levere 50.000 daglige hurtigtest for covid-19 i hele Danmark. Det er et gratis supplement til de offentlige testenheder, der hele tiden har været. Og hos Falck kan man kun komme og blive hurtigtestet, hvis man ikke har symptomer på sygdom. Aftalen om at udvide med 36 nye testcentre trådte allerede i kraft lørdag, og derfor har Falck de seneste døgn haft mere end almindeligt travlt med at få etableret testenheder, ligesom man har skullet ansætte ekstra personale i en fart. Fire af Falcks testcentre ligger i Nordjylland, men mandag er det langt fra alle, der endnu er kommet i gang. - Vi har ansat 50 nye folk til at teste, og det tager lige et par dage at få dem oplært, og så er vi igang for alvor alle fire steder i Nordjylland, siger Kjeld Brogaard, der mandag er i Hobro for at gøre klar til, at testcentret der kan åbne torsdag morgen. Han erkender, at det er for lang tid at stå og vente et par timer ude i regnen, som tilfældet er mandag i Nørresundby, men han forsikrer, at Falck arbejder så hurtigt som overhovedet muligt. - Det tager den tid, det tager, for vi går ikke på kompromis med sikkerheden, så jeg må opfordre folk til at gå eller køre en tur, hvis der er lang kø og så komme igen senere, siger Kjeld Brogaard. De tre nye nordjyske testcentre, skal ligge i Hobro, Hjørring og Thisted og tages i brug fra torsdag den 17. december. På de fire nordjyske testcentre vil der være 65-70 podere ansat, oplyser Kjeld Brogaard. Tilbuddet om hurtigtest kræver ingen tidsbestilling.